Na temelju članka 70. stavka 2. Zakona o odgoju i obrazovanju u osnovnoj i srednjoj školi (NN, br. 87/08, 86/09, 92/10, 105/10, 90/11, 16/12, 86/12, 94/13, 152/14 i 07/17.), a u svezi s člankom 17. st. 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN, br. 132/13), članka 43. Zakona o zaštiti na radu (NN, br. 71/14, 118/14 i 154/14), članaka 2., 5. i 6. Zakona o zaštiti osobnih podataka (NN, br. 103/03, 118/06, 41/08. 130/11 i 106/12) te članka 41. Statuta Osnovne škole Zvonimira Franka, Kutina, a nakon prethodnog savjetovanja sa sindikalnim povjerenikom, Školski odbor Osnovne škole Zvonimira Franka, Kutina na sjednici održanoj dana 18.4.2018. godine, donio je

**Pravilnik o korištenju sustava videonadzora**

1. **OPĆE ODREDBE**

Članak 1.

Pravilnikom o korištenju sustava videonadzora u Osnovnoj školi Zvonimira Franka, Kutina (dalje u tekstu: Pravilnik) definira se svrha i opseg podataka koji se prikupljaju, način i vrijeme čuvanja te uporaba snimljenih podataka u svrhu smanjenja rizika i povećanja zaštite i sigurnosti učenika, zaposlenika, imovine i ostalih osoba koji se nađu u prostorima Osnovne škole Zvonimira Franka, Kutina (dalje u tekstu: Škola).

Prilikom prikupljanja, pohranjivanja, čuvanja i korištenja podataka prikupljenih videonadzorom Škola je dužna zaštititi podatke primjenjujući Pravilnik na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

1. **SVRHA VIDEO NADZORA**

Sustav videonadzora koristi se u školi na adresi S. S. Kranjčevića 2, Kutina zbog zaštite sigurnosti učenika, zaposlenika i svih drugih osoba koje se nađu u prostorima Škole. Sustav se koristi i za sprečavanje protupravnih radnji usmjerenih prema školskoj imovini (krađe, oštećenja, uništenja i sl.).

Snimke koje su snimljene sustavom video nadzora mogu se isključivo koristi za navedeno u stavku 1. ovoga članka.

1. **OPSEG, NAČIN I VRIJEME ČUVANJA PODATAKA**

Članak 3.

Videonadzorom su pokriveni zajednički prostori škole: ulazi i izlazi Škole, školski hodnici, sportska dvorana i vanjski prostor dvorišta škole (bez zahvaćanja u okolni javni prostor). Videonadzorom nisu pokriveni prostori učionica, svlačionica i toaletni prostori.

Snimljeni podaci snimaju se i čuvaju na video snimaču najduže dvadeset dana od dana nastanka, a nakon navedenog roka snimke se trajno brišu.

U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 2. ovoga članka, a na način i najduže kako je to navedeno u stavku 4. ovog članka.

Snimke kojima se dokazuje povreda svrhe nadzora pohranit će se na optički disk i čuvati godinu dana od dana pohranjivanja zapisa.

1. **ZAŠTITA PRAVA UČENIKA, ZAPOSLENIKA I SVIH DRUGIH OSOBA KOJE SE NAĐU U ŠKOLI**

Članak 4.

Ravnatelj Škole dužan je osigurati da se na vidnom mjestu pri ulasku u prostore Škole istakne obavijest da se prostor nadzire sustavom tehničke zaštite.

Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene, a raspolaganje snimkama dopušteno je samo ravnatelju Škole.

1. **ZAVRŠNE ODREDBE**

Članak 5.

Ovaj Pravilnik stupa na snagu osmog dana od dana objave na oglasnoj ploči Škole.

Predsjednica Školskog odbora:

Melita Lenička, prof.

Ovaj Pravilnik objavljen je dana 18.4.2018. i stupio je na snagu dana 27.4.2018.

KLASA: 003-03/18-01/01

URBROJ: 2176-31-01-18-01

Ravnatelj:

Dario Duda, prof.